b'\n_START_ARTICLE_\nTan\xc5\xa1an\n_START_PARAGRAPH_\nMasiv Tan\xc5\xa1an (kineski: \xe5\xa4\xa9\xe5\xb1\xb1, Ti\xc4\x81n Sh\xc4\x81n, kirgijski: \xd0\xa2\xd0\xb5\xd2\xa3\xd0\xb8\xd1\x80 \xd1\x82\xd0\xbe\xd0\xbe) prevedeno \xe2\x80\x9eNebeske planine\xe2\x80\x9d ili \xe2\x80\x9eBo\xc5\xbeanske planine\xe2\x80\x9d je veliki planinski masiv u centralnoj Aziji koji dijeli Sjeverni od Ju\xc5\xbenog Turkestana; jedan od najve\xc4\x87ih planinskih lanaca na svijetu gdje su planine visina od 700 do 7.439 m._NEWLINE_Kineski dio Tan\xc5\xa1ana, poznat kao \xe2\x80\x9eTan\xc5\xa1an Xinjianga\xe2\x80\x9d, je upisan na UNESCO-v popis mjesta svjetske ba\xc5\xa1tine u Aziji 2013. godine kao \xe2\x80\x9ejedinstveno zemljopisno podru\xc4\x8dje slikovite ljepote sa spektakularnim snje\xc5\xbenim vrhovima, ledenjacima, nedirnutim \xc5\xa1umama i livadama, bistrim rijekama i jezerima, te dubokim klancima\xe2\x80\x9d. Tako\xc4\x91er, zapadni dio Tan\xc5\xa1ana, koji pripada Kazahstanu, Kirgistanu i Uzbekistanu, je upisan na UNESCO-v popis mjesta svjetske ba\xc5\xa1tine u Aziji 2016. godine kao \xe2\x80\x9erazli\xc4\x8diti krajolici iznimno bogate bioraznolikosti\xe2\x80\x9d.\n_START_SECTION_\nNaziv\n_START_PARAGRAPH_\nNaziv mu potje\xc4\x8de od kineskog \xe5\xa4\xa9\xe5\xb1\xb1 (Ti\xc4\x81n Sh\xc4\x81n), \xc5\xa1to doslovno zna\xc4\x8di \xe2\x80\x9eNebeske planine\xe2\x80\x9d; \xc5\xa1to je isto zna\xc4\x8denje i njegova naziva na kirgijskom \xd0\xa2\xd0\xb5\xd2\xa3\xd0\xb8\xd1\x80 \xd1\x82\xd0\xbe\xd0\xbe (Tengri-Too), ka\xc5\xa1a\xc5\xa1kom \xd0\xa5\xd0\xb0\xd0\xbd \xd0\xa2\xd3\x99\xd2\xa3\xd1\x96\xd1\x80\xd1\x96 (Han Tengri), mongolskom \xd0\xa2\xd1\x8d\xd0\xbd\xd0\xb3\xd1\x8d\xd1\x80 \xd1\x83\xd1\x83\xd0\xbb (Tenger Uul) i ujgurskom \xd8\xaa\xdb\x95\xda\xad\xd8\xb1\xd9\x89 \xd8\xaa\xd8\xa7\xd8\xba (Tengri Tah)._NEWLINE_Kineski naziv vjerojatno potje\xc4\x8de od Hunnu naziva za Nanshan gorje, koje se nalazi 1.500 km prema jugoistoku od Tan\xc5\xa1ana, a koji je prvi zabilje\xc5\xbeio Sima Qian u svom djelu Zapisi velikog povjesni\xc4\x8dara iz 91. pr. Kr., kao naziv za pradomovinu Hunnu naroda Jue\xc5\xbei._NEWLINE_Ime gorja Tanu-Ola u ju\xc5\xbenom Sibiru je nastalo iz tuvanskog naziva \xd0\xa2\xd0\xb0\xd2\xa3\xd0\xb4\xd1\x8b-\xd0\xa3\xd1\x83\xd0\xbb\xd0\xb0 (Tangdi-Uula), \xc5\xa1to tako\xc4\x91er zna\xc4\x8di \xe2\x80\x9eNebeske planine\xe2\x80\x9d.\n_START_SECTION_\nTan\xc5\xa1an Xinjianga\n_START_PARAGRAPH_\nU Kini, Tan\xc5\xa1an se sastoji od \xc4\x8detiri gorja (Tomur, Kalajun-Kuerdening, Bayinbukuke i Bogda) koja prekrivaju povr\xc5\xa1inu od 606.833 ha. Ova gorja se uzdi\xc5\xbeu iznad pustinje Taklamakan stvaraju\xc4\x87i jedinstven vizualni kontrast izme\xc4\x91u toplih (suvih i pustih) i hladnih (vla\xc5\xbenih i bujnih) krajeva. Njihov reljef i ekosustavi su sa\xc4\x8duvani od pliocena i predstavljaju izvanredan primjer neprekinutih biolo\xc5\xa1kih, ekolo\xc5\xa1kih i evolucijskih procesa. Tu obitava veliki broj endemskih i reliktnih biljnih vrsta od kojih su mnoge rijetke i ugro\xc5\xbeene vrste (kao \xc5\xa1to je smreka Picea schrenkiana).\n_START_SECTION_\nZapadni Tan\xc5\xa1an\n_START_PARAGRAPH_\nZapadni Tan\xc5\xa1an se kre\xc4\x87e u visini od 700 do 4,503 m. Karakteriziraju ga razli\xc4\x8diti krajolici koji su dom iznimno bogatoj bioraznolikosti, osobito tipova \xc5\xa1uma i jedinstvenih biljnih zajednica. Od globalne je va\xc5\xbenosti kao centar podrijetla niza kultiviranih vo\xc4\x87nih kultura.'